《和王季文题九华山》
唐代·神颖

众岳雄分野，九华镇南朝。彩笔凝空远，崔嵬寄青霄。

龙潭古仙府，灵药今不凋。莹为沧海镜，烟霞作荒标。

造化心数奇，性状精气饶。玉树郁玲珑，天籁韵萧寥。

寂寂寻乳窦，兢兢行石桥。通泉漱云母，藉草萦香苕。

我住幽且深，君赏昏复朝。稀逢发清唱，片片霜凌飙。

作者简介：懿宗咸通间诗僧。与王季文相识，有诗唱和。又曾至池州九华山及睦州严子陵钓台。事迹见《唐诗纪事》卷七四。《全唐诗》存诗2首。《全唐诗逸》补2句，录自日本大江维时编《千载佳句》卷上。